BTS (yhtye)

**BTS** (tunnetaan myös nimellä **Bangtan Boys**; ) on eteläkorealainen seitsenhenkinen k-pop-yhtye, jonka muodostavat Jin, Suga, J-Hope, RM, Jimin, V ja Jungkook.

BTS julkaisi ensimmäisen kappaleensa "No More Dream" 12. kesäkuuta 2013 ja debytoi virallisesti 13. kesäkuuta 2013 esittäessään kyseisen kappaleen korealaisessa M Countdown -ohjelmassa. Uransa aikana yhtye on julkaissut kymmenen koreankielistä albumia ja kaksi japaninkielistä studioalbumia. BTS on kansainvälisesti menestynein eteläkorealainen yhtye, ja se tunnetaan muun muassa monimutkaisista koreografioistaan, laajasta näkyvyydestään sosiaalisessa mediassa ja aktiivisesta fanikunnastaan nimeltä Army. Yhtyeessä on neljä vokalistia ja kolme räppäriä, ja sen tyylilajina on useista eri genreistä vaikutteita ottava pop- ja rap-musiikki. BTS:n kappaleet käsittelevät perinteisten aiheiden ohella muun muassa mielenterveysongelmia, yhteiskunnallisia epäkohtia sekä nuoriin kohdistuvia kohtuuttomia paineita ja odotuksia. 

BTS on saanut lukuisia palkintoja suurissa eteläkorealaisissa palkintogaaloissa, kuten Melon Music Awards -gaalassa ja Mnet Asian Music Awards -gaalassa. Lisäksi yhtye on saanut ensimmäisenä eteläkorealaisena yhtyeenä muun muassa American Music Award for Favorite Social Artist -palkinnon vuonna 2018, Billboard Music Award for Top Social Artist -palkinnon kolmena vuonna peräkkäin sekä kaksi BBC Radio1 Teen Awards -palkintoa vuonna 2018. Vuonna 2019 yhtye teki historiaa vastaanottamalla Billboard Music Award for Top Duo/Group -palkinnon. 

BTS on ensimmäinen Yhdysvalloissa kultaa myynyt eteläkorealaisyhtye. Yhtye on sijoittunut hyvin myös virallisissa listauksissa: vuonna 2018 julkaistu albumi *Love Yourself: Tear* saavutti 1. sijan listalla *[[Billboard 200]],* samoin *Love Yourself: Answer* sekä vuonna 2019 julkaistu *[[Map of the Soul: Persona|Map Of The Soul: Persona]]*. 

BTS on tunnettu aktiivisuudestaan sosiaalisessa mediassa, ja yhtye julkaisee tiheästi erilaisia videoita Youtube-kanavallaan *BANGTANTV*. Sillä on myös omia nettisarjoja, kuten *Run BTS!*, *BTS Gayo* ja *BTS: Bon Voyage*. Talouslehti *[[Forbes]]in* mukaan BTS oli Twitterin sisäisesti jaetuin artisti maaliskuussa 2016, ja saman vuoden lokakuussa Billboard listasi yhtyeen ensimmäiseksi listallaan *Top Social 50*. Kesäkuussa 2017 *[[Time]]* nimesi BTS:n jäsenet 25 internetin vaikutusvaltaisimman henkilön joukkoon. Marraskuussa *[[Guinness World Records]]* puolestaan paljasti yhtyeen tehneen maailmanennätyksen Twitterin näkyvimpänä yhtyeenä, ja kuukautta myöhemmin heidän todettiin olevan vuoden 2017 jaetuimmat ja tykätyimmät julkisuuden henkilöt Twitterissä. Maailmanlaajuisesti yhtyettä oli jaettu tai siitä oli tykätty 502 miljoonaa kertaa. 

Vuonna 2018 Korean tasavallan presidentti Moon Jae-in palkitsi BTS:n yhtyeen kulttuurisista palveluksista Korean tasavallalle. Saman vuoden elokuussa yhtyeen jäsenet pitivät Unicefin hyvän tahdon lähettiläinä puheen Yhdistyneille kansakunnille.

BTS on toistaiseksi ainoa eteläkorealainen Grammy-ehdokas. Yhtye oli vuonna 2021 ehdolla kategoriassa ”Paras pop-duo/ryhmäesitys” kappaleella *Dynamite.*

Huhtikuussa 2019 yhtye julkaisi kappaleen "Boy With Luv" musiikkivideon, josta tuli Youtuben eniten näyttökertoja vuorokauden sisällä saanut video. Sitä katsottiin vuorokauden sisällä yli 78 miljoonaa kertaa. 2020 elokuussa julkaistu "Dynamite" rikkoi tämän ennätyksen 101,1 miljoonalla näyttökerralla.

Vuonna 2021 BTS julkaisi englanninkieliset singlet "Butter" sekä "Permission To Dance" vuonna 2020 julkaistun Dynamiten jatkoksi. Butter sai ennätysmäärän katselukertoja 24 tunnin sisällä ja saavutti monta kertaa ykkösijan Billboard Top 100 -listalla.

BTS sai toisen Grammy-ehdokkuutensa kappaleellaan Butter vuoden 2022 Grammyissa. Uusi albumi julkaistiin 10. kesäkuuta 2022. Albumille on koottu vanhoja kappaleita, demo-versioita ja siltä löytyy myös kolme uutta kappaletta.

## Historia

### Uran alku
BTS:n ensimmäiset jäsenet rekrytoitiin eteläkorealaisen Big Hit Entertainment-levy-yhtiön harjoittelijoiksi yhtiön koe-esiintymistilaisuuksista vuosina 2010 ja 2011. Alkuperäinen kokoonpano muuttui monta kertaa, ennen kuin yhtyeen vakituiset jäsenet valittiin vuonna 2012. Jo puoli vuotta ennen ensiesiintymistään BTS alkoi etsiä faneja Twitterin, videoblogien ja fancafe-julkaisujen avulla. Yhtye myös julkaisi cover-kappaleita Youtubeen ja SoundCloudiin. 

BTS:n lopulliset jäsenet päätyivät yhtyeeseen eri tavoin. RM, yhtyeen ensimmäinen jäsen ja sittemmin myös johtaja, oli underground-räppäri, jonka yhtiö kutsui oma-aloitteisesti koe-esiintymiseen vuonna 2010. Pian sen jälkeen toinen underground-räppäri Suga hakeutui yhtiöön tuottajaksi ja katutanssija J-Hope edistääkseen tanssijan uraansa. Yhtyeen neljäs jäsen Jin oli elokuvataiteen opiskelija, joka kutsuttiin koe-esiintymiseen suoraan kadulta. Samaan aikaan harjoittelijaksi saapui peräti seitsemän levy-yhtiön tavoittelema 14-vuotias Jungkook, joka oli esiintynyt television laulukilpailussa *Superstar K*. Hänen jälkeensä yhtyeeseen liittyivät vielä V ja Jimin. V oli ollut ystävänsä tukena Big Hitin järjestämissä koelauluissa, kun yhtiön edustaja oli kehottanut häntäkin esiintymään. Yhtyeen viimeinen jäsen, tuolloin taidelukiossa opiskeleva Jimin, puolestaan hakeutui koe-esiintymiseen tanssinopettajansa rohkaisemana. Hän oli harjoittelijana vain kahdeksan kuukautta ennen yhtyeen debyyttiä.

BTS:n harjoitteluaikaan sisältyi tyypilliseen tapaan muun muassa avustamista, taustatanssimista ja pieniä rooleja musiikkivideoissa. Kukaan yhtyeen jäsenistä ei ole alun perin kotoisin Soulista, ja uransa alussa he asuivat yhdessä asunnossa, jossa kaikki seitsemän poikaa jakoi saman makuuhuoneen.

### 2013–2014: Debyytti, ''2 Cool 4 Skool'', ''O!RUL8, 2?'', ''Skool Luv Affair'' ja ''Dark & Wild''

BTS debytoi 13. kesäkuuta 2013 singlellä "No More Dream", ja heidän ensimmäinen albuminsa, *[[2 Cool 4 Skool]]*, julkaistiin samaan aikaan. Yhtyeen musiikki oli tuolloin hyvin hip hop -painotteista ja tyyli myöhempiä albumeita vakavampi ja tummanpuhuvampi. Albumi sai useita parhaan uuden artistin palkintoja, mukaan lukien vuoden 2013 Melon Music Awards -palkinnon, Golden Disc Awards -palkinnon ja vuonna 2014 Seoul Music Awards -palkinnon. Albumi oli ensimmäinen osa yhtyeen niin sanotusta koulutrilogiasta. Syyskuun 11. päivä BTS julkaisi trilogian toisen osan, minialbumin nimeltä *[[O!RUL8,2?|O!RUL8, 2?]]*. Albumi sisälsi yhteensä kymmenen kappaletta.

Yhtye esiintyi myös omassa viihdeohjelmassaan, SBS-MTV:n *Rookie King Channel Bangtan:*issa*.* Ohjelman lähtökohtana oli keksitty televisiokanava "Channel Bangtan", jossa yhtyeen jäsenet parodioivat tunnettuja eteläkorealaisia ohjelmia kuten *VJ Special Forces* ja *MasterChef Korea.* Ohjelman ensimmäinen jakso esitettiin 3. syyskuuta 2013 ja ohjelmaa nähtiin yhteensä kahdeksan jaksoa.  Koulutrilogian viimeinen osa, minialbumi *Skool Luv Affair* julkaistiin 12. helmikuuta 2014. Albumin nimikkosinglen "Boy In Luv" musiikkivideo julkaistiin samoihin aikoihin. Parhaimmillaan albumi nousi kolmannelle sijalle *Billboard World Albums Chart* -listalla.

Kesäkuussa 2014 BTS osallistui *Bridge to Korea* -festivaaleihin Venäjällä, ja tapahtumassa yhtyeen jäsenet tuomaroivat K-pop cover -tanssikilpailua sekä esiintyivät 10 000 katsojalle. Yhtye osallistui myös Los Angelesissa järjestettyyn KCON:iin Girls' Generationin ja muiden eteläkorealaisten artistien kanssa 10. elokuuta 2014.

19. elokuuta 2014 BTS julkaisi ensimmäisen kokopitkän studioalbuminsa *Dark & Wild* ja musiikkivideon albumin nimikkokappaleelle "Danger". Albumi menestyi hyvin, joskin sen toinen nimikkokappale, "War of Hormone", sai myös kritiikkiä misogyynisinä pidettyjen lyriikoidensa vuoksi. Levy-yhtiö Big Hit Entertainment pahoitteli asiaa kesäkuussa 2016.

Joulukuussa BTS julkaisi ensimmäisen japaninkielisen albuminsa *Wake Up.* Se sisälsi enimmäkseen japaninkielisiä versioita yhtyeen kappaleista, mutta myös uudet alun perin japaniksi kirjoitetut kappaleet "Wake Up" ja "The Stars".

Vuoden 2014 Mnet Asian Music Awards -gaalassa BTS oli ehdolla kategorioissa "Best Dance Performance" ja "UnionPay Song Of The Year". Yhtye esitti gaalassa kappaleen "Boy In Luv", minkä lisäksi sillä oli yhteisnumero Block B:n kanssa. 

BTS piti lokakuusta joulukuuhun kestäneen Aasian kiertueen, *2014* *BTS Live Trilogy – Episode II: The Red Bullet:*in*.* Kiertueen aikana se esiintyi Etelä-Koreassa, Filippiineillä, Singaporessa, Japanissa ja Thaimaassa.

### 2015: ''The Most Beautiful Moment in Life'', maailmankiertue ja kasvava suosio
Helmikuussa 2015 BTS teki ensimmäisen Japanin kiertueensa, *Wake Up: Open Your Eyes*. Yhtye esiintyi 25 000 fanille Tokiossa, Osakassa, Nagoyassa ja Fukuokassa. Maaliskuun 28. päivä BTS piti toisen soolokonserttinsa Etelä-Koreassa, *BTS Live Trilogy – Episode 1: BTS Begins.*

Yhtyeen kolmas EP, *The Most Beautiful Moment in Life, Part 1*, julkaistiin 29. huhtikuuta 2015. Kesäkuussa yhdysvaltalainen Fuse TV listasi sen yhdeksi vuoden siihen mennessä parhaista albumeista. Toukokuussa 2015 albumin nimikkosingle "I Need U" ylsi ensimmäiselle sijalle SBS MTV:n musiikkiohjelmassa *The Show*. 

Kesäkuussa BTS julkaisi neljännen japaninkielisen singlensä "For You" julkaisten samalla kappaleen musiikkivideon. Single nousi Oriconin päivälistan kärkeen myyden 42 611 kappaletta ensimmäisen päivän aikana. 

Kesäkuun 23. päivä BTS julkaisi musiikkivideon kappaleelleen "Dope (쩔어)", joka oli julkaistu albumilla *The Most Beautiful Moment in Life, Part 1*. Siitä tuli BTS:n ensimmäinen musiikkivideo, joka rikkoi 100 miljoonan näyttökerran rajan YouTubessa. Sen myötä "Dope (쩔어)" nousi 3. sijalle listalla *Billboard World Albums Chart*, vaikka itse kappale oli julkaistu jo kaksi kuukautta aiemmin. 

Samaan aikaan BTS oli ensimmäisellä maailmankiertueellaan, *2015 Live Trilogy Episode: The Red Bullet*, joka oli jatkoa yhtyeen aiemmille Aasian esiintymisille. Yhtye kiersi muun muassa Malesiassa, Etelä-Amerikassa, Australiassa ja Yhdysvalloissa päättäen kiertueen lopulta Hongkongiin 29. elokuuta.

BTS osallistui myös Summer Sonic Festival -kiertueelle Japanissa, esiintyen elokuun 15. päivä Tokiossa ja 16. päivä Osakassa. Marraskuun 30. päivä BTS julkaisi uuden albumin, *The Most Beautiful Moment in Life, Part 2*, joka pääsi albumilistalle *[[Billboard 200]]*.  Yhtye piti tuolloin myös kolmipäiväisen konsertin, *The Most Beautiful Moment in Life: On Stage,* jossa se esitti ensimmäistä kertaa albumin nimikkosinglen "Run".

Vuoden 2015 Mnet Asian Music Awardseissa BTS sai "Best World Performer" -palkinnon tunnustuksena maailmanlaajuisesta faniyhteisöstään. Yhtye esitti myös kappaleen "Run" ja esiintyi GOT7:in kanssa. Joulukuussa yhtye julkaisi japaninkielisen version kappaleesta "I Need U".

### 2016: ''The Most Beautiful Moment in Life: Young Forever'', ''Youth'' ja ''Wings''

BTS julkaisi kuudennen japaninkielisen singlensä "Run" 15. maaliskuuta 2016. Samassa kuussa yhtye julkaisi kokoelma-albumin *The Most Beautiful Moment in Life: Young Forever,* joka pääsi edeltäjänsä tavoin ''Billboard 200'' -albumistalle ja sai myös Vuoden albumin palkinnon Melon Music Awardseilla.

Toukokuussa yhtye esiintyi kahtena päivänä Olympic Gymnastics Arenalla Soulissa yhteensä 24 000 fanille. Sen jälkeen se aloitti loppuunmyydyn Aasian kiertueen *2016 BTS LIVE The Most Beautiful Moment in Life On Stage: Epilogue*, jonka yleisössä oli yhteensä 144 000 ihmistä. BTS oli myös pääesiintyjänä KCON:issä Los Angelesissa ja New Yorkissa kesä-heinäkuussa 2016. 

Syyskuun 7. päivä 2016 yhtye julkaisi toisen japaninkielisen studioalbuminsa *Youth* myyden yli 44 000 kappaletta sen ensimmäisenä julkaisupäivänä. 

Lokakuun 10. päivä BTS julkaisi toisen kokopitkän studioalbuminsa, *Wings*, nimikkosinglenä "Blood Sweat & Tears". Albumi saavutti yli puolen miljoonan kappaleen myynnin ensimmäisen viikon aikana, ja musiikkivideo kappaleelle "Blood Sweat & Tears" sai yli kuusi miljoonaa katselukertaa YouTubessa vuorokauden sisällä julkaisusta ollen näin eniten katselukertoja 24 tunnin sisällä saanut K-pop-video. Albumi kipusi myös 26. sijalle listalla *Billboard 200*, mikä oli ennätyksellisen hyvä K-pop-albumin sijoitus. *Wings* ylsi myös Britannian viralliselle albumilistalle ollen näin listan ensimmäinen k-pop-esitys.

Marraskuussa BTS piti loppuunmyydyn fanitapaamisen Gocheok Sky Domessa. Tapahtumaan myytiin yhteensä 38 000 lippua. 

BTS sai 18. marraskuuta Vuoden albumi -palkinnon albumillaan *The Most Beautiful Moment in Life: Young Forever* Melon Music Awards -palkintogaalassa. Joulukuussa yhtye sai Vuoden artistin palkinnon Mnet Asian Music Awards -palkintogaalassa ollen näin ensimmäinen palkittu artisti, joka ei ollut peräisin maan suurimmista levy-yhtiöistä (S.M., YG ja JYP).

### 2017: ''You Never Walk Alone'' ja ''Love Yourself 承 Her''

Yhtye aloitti helmikuussa 2017 toisen maailmankiertueensa, joka kantoi nimeä *Live Trilogy Episode III: The Wings Tour.* Kiertue kävi muun muassa Chilessä, Brasiliassa, Yhdysvalloissa, Thaimaassa, Indonesiassa, Filippiineillä, Hongkongissa ja Australiassa.

Samassa kuussa BTS julkaisi uuden version albumistaan *Wings* nimellä *You Never Walk Alone*. Albumista, joka sisälsi neljä uutta kappaletta, tehtiin yli 700&nbsp;000 ennakkotilausta. Kappale "Spring Day" ylsi 15. sijalle listalla *Billboard Bubbling Under Hot 100*. Kappaleen musiikkivideo sai yli yhdeksän miljoonaa näyttökertaa vuorokauden sisällä rikkoen näin BTS:n edellisen ennätyksen, jonka yhtye saavutti kappaleellaan "Blood, Sweat & Tears". Uusi ennätys rikkoutui kuitenkin vain viikkoa myöhemmin, kun yhtye julkaisi musiikkivideon kappaleelleen "Not Today": kappale sai yli 10 miljoonaa näyttökertaa vuorokauden sisällä.

Toukokuussa 2017 BTS sai *Top Social Artist* -palkinnon Billboard Music Awardsissa. Yli ohitti Justin Bieberin, Selena Gomezin ja Ariana Granden. Kesäkuussa *[[Time]]* nimesi yhtyeen jäsenet 25 internetin vaikutusvaltaisimman henkilön joukkoon. 

BTS ilmoitti heinäkuussa 2017, että vaikka yhtye tunnetaan nimillä Bangtan Sonyeondan ja Bangtan Boys, sitä voi nyt myös kutsua nimellä Beyond The Scene (BTS). Samaan aikaan yhtye julkaisi uuden logon ja faneilleen (ARMY) omistetun oman logon. 

Yhtye julkaisi 18. syyskuuta viidennen minialbuminsa *[[Love Yourself: Her|Love Yourself 承 'Her*'. **]]'' Albumi sisältää 11 kappaletta, joista kaksi oli saatavilla vain fyysisellä levyllä. Albumin kappaletta "Best Of Me" oli tekemässä [[The Chainsmokers|The Chainsmokersin]] Andrew Taggart. Albumin single "DNA" pääsi 67. sijalle listalla Billboard Hot 100, mikä oli yhtyeen ensimmäinen sijoitus kyseisellä listalla. Itse albumi sijoittui seitsemänneksi listalla Billboard 200.  Lisäksi albumilla oli yhteensä 1,051,546 ennakkotilausta yhtyeen ollen ensimmäinen K-pop-yhtye yli miljoonan kappaleen ennakkotilauksella. Kuukausittaisen Gaon Chartin mukaan ''Love Yourself 承 'Her'' oli syyskuun myyvin albumi 1,203,533 kappaleen myynnillään lokakuun 14. päivään mennessä, mikä teki siitä Gaon Chartin myyvimmän albumin 16 vuoteen. Albumi sijoittui [[Suomen virallinen lista|Suomen virallisella listalla]] sijalle 11, ja [[YleX]] lisäsi "DNA:n" soittolistalleen.

6. joulukuuta 2017 BTS julkaisi japaninkielisen albumin, joka sisälsi japaninkielisiä versioita ''Love Yourself 承 'Her** -albumin kappaleista ja uuden japaninkielisen singlen "Crystal Snow".

Yhtye esiintyi ''Jimmy Kimmel Live!'' -keskusteluohjelman järjestämässä minikonsertissa 15. marraskuuta ja vieraili itse ohjelmassa myöhemmin. Yhtye myös esiintyi American Music Awards -palkintogaalassa 19. marraskuuta ja ''The Ellen DeGeneres Show'' -keskusteluohjelmassa 27. marraskuuta.

BTS:n Twitter-tili nousi Etelä-Korean seuratuimmaksi Twitter-tiliksi 13. marraskuuta rikkoessaan 10 miljoonan seuraajan rajan.

24. marraskuuta julkaistiin musiikkivideo ja remix "MIC Drop (Steve Aoki Remix)". Kappaleessa on lisäksi useita englanninkielisiä kohtia, joita yhtye on työstänyt yhteistyössä yhdysvaltalaisräppäri Desiignerin kanssa. Kappale saavutti 28. sijan listalla *Billboard Hot 100.* Joulukuussa yhtye sai Vuoden artistin palkinnon Mnet Asian Music Awards -gaalassa toista kertaa peräkkäin.

### 2018: ''Love Yourself 轉 'Tear'''

18. toukokuuta vuonna 2018 julkaistiin *Love Yourself 轉 'Tear*' -albumi sekä kappaleen "Fake Love" -musiikkivideo. Kappale myi kultaa Yhdysvalloissa ja sijoittui 10. sijalle listalla *Billboard Hot 100*. Toukokuussa BTS sai lisäksi toistamiseen Billboard Music Award for Top Social Artist -palkinnon.

28. elokuuta BTS julkaisi uuden singlensä "IDOL", jonka musiikkivideota katsottiin vuorokauden sisällä ennätysmäiset 45 miljoonaa kertaa. Yhtye esitti kappaletta useissa yhdysvaltalaisissa televisio-ohjelmissa, joita olivat muun muassa ''The Late Night With Jimmy Fallon'', ''America's Got Talent'' ja *Good Morning America.* Myöhemmin yhtye julkaisi kappaleesta myös Nicki Minajin kanssa tehdyn remixin. Lokakuussa BTS esiintyi *Time*-lehden kansikuvajutussa lehden tituleeraten heitä nimellä "Next Generation Leaders".  Samassa kuussa he esiintyivät ensimmäistä kertaa Britanniassa *The Graham Norton Show'ssa* ja The O2 -areenalla osana *Love Yourself* -maailmankiertuettaan. Yhdysvalloissa, Aasiassa ja Euroopassa vieraileva kiertue alkoi elokuussa 2018 ja päättyy huhtikuussa 2019. 

1. joulukuuta järjestetyssä Melon Music Awards -gaalassa BTS sai yhteensä seitsemän palkintoa, joita olivat muun muassa Vuoden artisti, Vuoden albumi ja Vuoden paras rap/hip hop -kappale. 

Samassa kuussa järjestetyssä, Etelä-Koreassa, Japanissa ja Hongkongissa pidetyssä kolmipäiväisessä Mnet Asian Music Awards -gaalassa yhtye puolestaan sai yhdeksän palkintoa, joita olivat muun muassa Vuoden artisti ja Vuoden albumi.

### 2019: ''Map Of The Soul: Persona''

Helmikuussa 2019 yhtye kertoi *Love Yourself* -maailmankiertueensa jatkuvan *Love Yourself: Speak Yourself* -nimisen kiertueen muodossa. Kymmenen stadionkonserttia sisältävä kiertue vieraili Yhdysvalloissa, Etelä-Amerikassa, Aasiassa ja Euroopassa.

12. huhtikuuta BTS julkaisi seitsemän kappaletta sisältävän EP:n *[[Map of the Soul: Persona|Map Of The Soul: Persona]]*. Samana päivänä julkaistiin myös Halseyn kanssa yhteistyössä tehty albumin nimikkokappaleen "Boy With Luv":n musiikkivideo, joka rikkoi Youtuben ennätyksen eniten näyttökertoja 24 tunnin sisällä saaneena videona: vuorokaudessa videota katsottiin yli 78 miljoonaa kertaa. Muutamaa päivää myöhemmin BTS julkaisi kappaleelle uuden, faneille osoitetun musiikkivideon. 

"Boy With Luv" kipusi kahdeksannelle sijalle listalla *Billboard Top 100*, minkä lisäksi itse EP saavutti ensimmäisen sijan listalla *Billboard 200*. BTS esitti kappaleen ensimmäistä kertaa televisiossa 13. huhtikuuta yhdysvaltalaisessa viihdeohjelmassa ''Saturday Night Live'' ollen ensimmäinen ohjelmassa esiintynyt K-pop-yhtye. Yhtye esitti kappaleen lisäksi yhdessä Halseyn kanssa toukokuussa järjestetyssä Billboard Music Awards -gaalassa. Gaalassa BTS sai kolmannen *Top Social Artist* -palkintonsa, minkä lisäksi yhtye teki historiaa saamalla ensimmäisenä eteläkorealaisena yhtyeenä Vuoden yhtye -palkinnon.

Vuonna 2019 BTS julkaisi useita yhteistyökappaleita muun muassa Charli XCX:n, Juice Wrldin, Lil Nas X:n ja Zara Larssonin kanssa. Samana vuonna eteläkorealainen peliyhtiö Netmarble julkaisi pelin nimeltä *BTS World*, jossa pelaaja toimii BTS:n managerina ohjaten yhtyettä menestykseen. Samana vuonna julkaistiin yhtyeen toinen pitkä kiertuedokumentti nimeltään *Bring The Soul: The Movie*.

BTS jäi elokuussa 2019 ensimmäiselle pitkälle tauolle vuonna 2013 tapahtuneen debyyttinsä jälkeen. Tauko kesti pari kuukautta.

Marraskuussa 2019 BTS kävi Suomessa kuvaamassa ohjelmaa *Winter Package*. Yhtye julkaisi lisäksi YouTube-sivustollaan jäsenensä Jungkookin kuvaaman ja editoiman videon yhtyeen vierailusta Helsingissä. Kyseessä oli BTS:n toinen vierailu Suomessa: he kävivät muun muassa Rovaniemellä vuonna 2016, jolloin he kuvasivat sarjansa *Bon Voyage* ensimmäistä tuotantokautta.

**<big>2020: ''Map of the Soul: 7, "Dynamite" ja BE''</big>**

Vuonna 2020 BTS julkaisi 17. tammikuuta kappaleen "Black Swan" ensimmäisenä singlenä albumiltaan *Map of the Soul: 7.* Myöhemmin 26. tammikuuta yhtye esiintyi vuotuisessa Grammy -palkintogaalassa ensimmäisinä korealaisina koko palkintogaalan historiassa. Albumi *Map of the Soul: 7*, mukaan lukien single "ON", julkaistiin 21. helmikuuta. Gaon Chartin mukaan albumia oli myyty jo yli 4.1 miljoonaa kertaa vasta yhdeksän päivää julkaisunsa jälkeen, ja albumista tuli silloin koko Etelä-Korean kautta aikain myydyin albumi. BTS:n tarkoitus oli tehdä maailmankiertue albumin promotoimiseksu, mutta sitä lykättiin COVID-19-pandemian vuoksi, kunnes se peruutettiin lopullisesti 19. elokuuta 2021.

21. elokuuta 2020 BTS julkaisi kappaleen "Dynamite", josta tuli yhtyeen ensimmäinen kokonaan englanninkielinen single. "Dynamite" debytoi ykkössijalla yhdysvaltalaisessa *Billboard Top 100* -listassa ollen näin yhtyeen ensimmäinen ykkössija, ja ylipäätään koko Etelä-Korean ensimmäinen ykkössija, kyseisellä listalla. Kappaleen musiikkivideo keräsi YouTubessa 101.1 miljoonaa näyttökertaa ensimmäisen vuorokauden aikana julkaisustaan, mikä asetti uuden ennätyksen YouTubessa eniten näyttökertoja vuorokaudessa keränneelle videolle. Myöhemmin 24. marraskuuta "Dynamite" toi BTS:lle yhtyeen ensimmäisen Grammy -ehdokkuuden *Best Pop Duo/Group Performance -*kategoriassa. Kyseessä oli ensimmäinen Grammy -ehdokkuus ikinä eteläkorealaiselle artistille tai yhtyeelle.

20. marraskuuta BTS julkaisi viidennen korealaisen studioalbuminsa nimeltä *Be*, jota tuki single "Life Goes On". Etelä-Koreassa *Be* ei menestynyt myyntiluvuissa niin hyvin kuin alkuvuodesta julkaistu *Map of the Soul: 7,* mutta siitä tuli silti Etelä-Korean toisiksi myydyin albumi vuodelta 2020; edellään vain *Map of the Soul: 7*.

## Jäsenet
Kaikki yhtyeen jäsenet tanssivat, mutta J-Hope, Jimin ja Jungkook ovat erikseen nimettyjä tanssijoita. Tanssinjohtajana toimii J-Hope.

* Jin (진) – laulu
* Suga (슈가) – rap
* J-Hope (제이홉) – rap, tanssi
* RM – johtaja, rap
* Jimin (지민) – laulu, tanssi
* V (뷔) – laulu
* Jungkook (정국) – päälaulu, tanssi

## Fanikunta Army
BTS:n fanikunnan nimi Army tai A.R.M.Y. juontaa sanoista *Adorable Representative M.C. for Youth*, ja luonnollisesti nimi kytkeytyy myös yhtyeen omaan armeijateemaiseen nimeen *Bangtan Sonyeondan* eli *Bulletproof Boy Scouts (suom. Luodinkestävät poikapartiolaiset)*. BTS:n fanikunta on valtava ja maailmanlaajuinen, ja yhtyeen suosiota on verrattu usein The Beatlesin aiheuttamaan maniaan; yhtye on muun muassa rikkonut brittiyhtyeen ennätyksen saavuttamalla kolme 1. sijaa Billboardin albumilistalla vuoden sisällä. Yhtye pitää poikkeuksellisen tiivistä yhteyttä faneihinsa esimerkiksi livelähetysten ja fanitapaamisten avulla, ja se on myös omistanut faneilleen lukuisia kappaleita. Suurin osa kappaleista kertoo kiitollisuudesta ja BTS:n jäsenten kasvamisesta faniensa kanssa, mutta esimerkiksi "Pied Piper" käsittelee kriittisesti yhtyeen ja fanien vastavuoroista riippuvuussuhdetta.

Kuten K-pop-yhtyeiden fanikunnat yleensäkin, myös Army on fanikuntana melko järjestelmällinen. Sillä on oma virallinen BTS:n logoa muistuttava tunnuksensa, omat fanilaulunsa ja omat sosiaalisen median kanavansa. Yhtyeen markkinakoneisto myy myös runsaasti erilaisia fanituotteita, joista tunnetuin on yhtyeen konserteissa heilutettava valopallo nimeltä ARMY Bomb.

BTS:n fanikuntaan lukeutuu myös niin sanottuja *sasaeng*-faneja, jotka seuraavat yhtyeen jäseniä ja vaihtavat tietoa näiden liikkeistä. Yhtye on esimerkiksi alkanut käyttää yksityisiä tilauslentoja, sillä reittilennoilla fanit varasivat jatkuvasti istumapaikkoja jäsenten vierestä päästäkseen muutamaksi tunniksi näiden läheisyyteen. Joulukuussa 2019 yhtyeen vokalisti V eli Kim Tae-hyung nosti asian poikkeuksellisesti esille videoblogissaan todeten, etteivät yhtyeen jäsenet pidä *sasaeng*-fanien toiminnasta. Hän myös kutsui käytöstä pelottavaksi. Toinen vokalisti Jungkook puolestaan on arvostellut *sasaeng*-faneja kertoen, että hän estää näiltä tulevat puhelinsoitot. Intensiivisessä K-pop-kulttuurissa on hyvin harvinaista, että artistit kritisoivat julkisesti faniensa käytöstä. 

Lento-ongelman lisäksi yhtyeen jäseniä on ajettu takaa, heitä on kuvattu salaa ja heihin on käyty fyysisesti käsiksi erityisesti lentokentillä. 

Suuri osa BTS:n faneista on tuominnut *sasaeng*-fanien toiminnan ja sanoutunut siitä irti. Jatkuvan lentokenttäahdistelun seurauksena Army muun muassa aloitti kampanjan nimeltä Purple Ribbon Campaign: fanit punovat rusetteja violeteista nauhoista ja seisovat vierekkäin muodostaen tiiviin käytävän yhtyeen jäsenille näiden saapuessa lentokentälle. Lisäksi Ruotsin Army julkaisi vuonna 2016 videon, jolla se pahoitteli kahden *sasaeng*-fanin toimintaa näiden jahdattua yhtyeen jäseniä Tukholmassa.

## Diskografia
### Studioalbumit
* 
*  
* *Youth* (2016) 
* , Uudelleenjulkaisu: *You Never Walk Alone* (2017)
**Face Yourself* (2018) 
**Love Yourself: Tear* (2018)
**Love Yourself: Answer* (2018)
**Map Of The Soul: 7* (2020)
**Map Of The Soul: 7 - The Journey* (2020) 
**BE* (2020)
**Arirang* (2026)

### Kokoelma-albumit
*  
* *The Most Beautiful Moment In Life: Young Forever* (2016)
* *The Best of Bodan Shonendan -Japan Edition-* (2017) 
* *The Best of Bangtan Sonyeondan -Korea Edition-* (2017)
* BTS, the Best (2021) 
* Proof (2022)

### EP:t
* 
* , Uudelleenjulkaisu: *Skool Luv Affair Special Addition* (2014)
* 
* 
* 
* 

### Singlealbumit
* 

### Singlet

#### Korea

* ”No More Dream” (2013)
* ”We Are Bulletproof Pt. 2” (2013)
* ”N.O” (2013)
* ”Boy in Luv” (2014)
* ”Just One Day” (2014)
* ”Danger” (2014)
* ”War of Hormone” (2014)
* ”I Need U” (2015)
* ”Dope” (2015)
* ”Run” (2015)
* ”Epilogue: Young Forever” (2016)
* ”Fire” (2016)
* ”Save Me” (2016)
* ”Blood Sweat & Tears” (2016)
* ”Spring Day” (2017)
* ”Not Today” (2017)
* ”Mic Drop” (2017)
* ”DNA” (2017)
* ”Mic Drop Remix” (2017)
* ”Fake Love” (2018)
* ”Idol” (2018)
* ”Boy with Luv” (2019)
* "Heartbeat" (2019)
* "Make It Right" (2019)
* "Black Swan" (2020)
* ”On” (2020)
* ”Life Goes On” (2020)
* "Yet To Come (The Most Beautiful Moment)" (2022)

#### Japani

* ”No More Dream” (2014)
* ”Boy in Luv” (2014)
* ”Danger” (2014)
* ”For You” (2015)
* ”I Need U” (2016)
* ”Run” (2016)
* ”Blood, Sweat & Tears” (2017)
* "MIC Drop" (2017)
* "Chrystal Snow" (2017)
* "Don't Leave Me" (2018)
* "Airplane Pt. 2" (2018)
* "Lights" (2019)
* "Stay Gold" (2020)
* "Your Eyes Tell" (2020)
* "Film Out" (2021)
#### Englanti

* ”Dynamite” (2020)
* ”Butter” (2021)
* ”Permission to Dance” (2021)

### Yhteistyönä

## Kiertueet ja konsertit
### Korean, Japanin ja Aasian kiertueet
* 2014 BTS Live Trilogy-Episode II: The Red Bullet (2014)
* BTS Live Trilogy Episode I: BTS Begins (2015)
* BTS's First Japan Tour-Wake Up: Open Your Eyes (2015)
* The Most Beautiful Moment in Life On Stage (2015)

### Maailmankiertueet
* 2015 BTS Live Trilogy Episode II: The Red Bullet (2015)
* The Most Beautiful Moment in Life On Stage: Epilogue (2016)
* 2017 BTS Live Trilogy Episode III: The Wings Tour (2017)
* Love Yourself World Tour (2018)
*Love Yourself: Speak Yourself World Tour (2019)
*Arirang World Tour (2026)

### Osallistuivat myös konsertteihin
* KCON: Los Angeles (2014)
* KCON: Abu Dhabi, Paris, Newark ja Los Angeles (2016)
* KCON: Mexico City (2017)
* Music Bank World Tour: Singapore (2017)

## Palkinnot ja saavutukset

## Lähteet